CELEX: 32020Q1120(01)
Language: mt
Date: 2020-10-09 00:00:00
Title: Deċiżjoni tal-Kumitat Ewropew tar-Reġjuni Nru 18/2020 dwar l-aċċess pubbliku għad-dokumenti tal-Kumitat tar-Reġjuni

20.11.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 391/3
               
            
         DEĊIŻJONI TAL-KUMITAT EWROPEW TAR-REĠJUNINru 18/2020
         
         dwar l-aċċess pubbliku għad-dokumenti tal-Kumitat tar-Reġjuni
         IL-BUREAU TAL-KUMITAT TAR-REĠJUNI,
         
            wara li kkunsidra it-Trattat dwar il-Funzjonament tal-Unjoni Ewropea u, b’mod partikolari l-Artikolu 15(3) tiegħu,
         
            wara li kkunsidra ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (1),
         
            wara li kkunsidra ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (2),
         
            wara li kkunsidra ir-Regoli ta’ Proċedura tal-Kumitat tar-Reġjuni u b’ mod partikolari l-Artikolu 78 tagħhom,
         
            wara li kkunsidra id-Deċiżjoni Nru 64/2003 tal-Bureau tal-Kumitat tar-Reġjuni tal-11 ta’ Frar 2003 dwar l-aċċess pubbliku għad-dokumenti tal-Kumitat tar-Reġjuni (3),
         
            wara li kkunsidra id-Deċiżjoni Nru 128/2003 tal-Bureau tal-Kumitat tar-Reġjuni tas-17 ta’ Ġunju 2003 dwar l-aċċess pubbliku għad-dokumenti tal-Kumitat tar-Reġjuni permezz tar-reġistru elettroniku tad-dokumenti,
         
            billi fid-Dikjarazzjoni Konġunta dwar ir-Regolament (KE) Nru 1049/2001, il-Parlament Ewropew, il-Kunsill u l-Kummissjoni jitolbu lill-istituzzjonijiet l-oħrajn sabiex jadottaw regoli interni dwar l-aċċess pubbliku għad-dokumenti, filwaqt li jitqiesu l-prinċipji u l-limiti ta’ żmien stabbiliti f’dan ir-Regolament (4),
         
            billi il-ħolqien ta’ lista ta’ dokumenti aċċessibbli direttament skont l-Artikolu 78(2) tar-Regoli ta’ Proċedura tal-Kumitat tar-Reġjuni u l-arranġamenti tal-Kumitat għall-eżerċitar tad-dritt taċ-ċittadini li jaċċessaw id-dokumenti jeħtieġu li jiġu kkombinati f’deċiżjoni unika sabiex tkun iffaċilitata t-trasparenza għaċ-ċittadini,
         IDDEĊIEDA KIF ĠEJ:
         KAPITOLU I
         
            DISPOŻIZZJONIJIET ĠENERALI
         
         
            Artikolu 1
            Benefiċjarji, kamp ta’ applikazzjoni u tipi ta’ aċċess
            
               1.   Kull ċittadin tal-Unjoni u kull persuna fiżika jew ġuridika li hija residenti jew li għandha s-sede tagħha fi Stat Membru għandu jkollha dritt ta’ aċċess għad-dokumenti tal-Kumitat tar-Reġjuni (“il-Kumitat”), skont il-prinċipji, il-kundizzjonijiet u l-limiti stabbiliti fir-Regolament (KE) Nru 1049/2001 u d-dispożizzjonijiet speċifiċi stabbiliti f’din id-Deċiżjoni.
            
            
               2.   Għall-finjiet ta’ din id-Deċiżjoni, il-frażi “dokumenti tal-Kumitat” tfisser kwalunkwe kontenut fi ħdan it-tifsira tal-Artikolu 3(a) tar-Regolament (KE) Nru 1049/2001 li tfassal jew li rċieva wieħed mill-korpi kostitwenti tal-Kumitat jew is-Segretarjat Ġenerali tal-Kumitat.
            
            
               3.   Il-Kumitat għandu jipprovdi aċċess pubbliku għad-dokumenti tiegħu permezz tar-reġistru stipulat fil-Kapitolu II u fuq talba skont il-Kapitolu III.
            
         
         KAPITOLU II
         
            REĠISTRU TA’ DOKUMENTI TAL-KUMITAT
         
         
            Artikolu 2
            
               1.   Skont l-Artikoli 11 u 12 tar-Regolament (KE) Nru 1049/2001, għandu jinħoloq reġistru tad-dokumenti fi ħdan il-Kumitat.
            
            
               2.   Id-dokumenti tal-Kumitat imsemmija fil-lista mehmuża ma’ din id-Deċiżjoni u dokumenti li għalihom ingħata l-aċċess skont il-Kapitolu III ta’ din id-Deċiżjoni għandhom ikunu aċċessibbli direttament għaċ-ċittadini f’forma elettronika fir-reġistru.
            
            
               3.   Il-Kumitat jista’ jiddeċiedi li fir-reġistru jinkludi dokumenti li mhumiex imsemmija fil-paragrafu 2. F’dan il-każ, il-Kumitat għandu jiddeċiedi, skont in-natura ta’ kull dokument, jew li jagħmel id-dokument aċċessibbli direttament għaċ-ċittadini f’forma elettronika fir-reġistru jew li fir-reġistru jinkludi biss numru ta’ referenza għad-dokument, is-suġġett u/jew deskrizzjoni qasira tal-kontenut tiegħu u d-data li fiha wasal jew tfassal u ġie rreġistrat fir-reġistru.
            
         
         KAPITOLU III
         
            PROĊEDURA GĦAL AĊĊESS FUQ TALBA
         
         
            Artikolu 3
            Dokumenti aċċessibbli fuq talba
            Id-dokumenti tal-Kumitat li mhumiex imsemmija fil-lista mehmuża ma’ din id-Deċiżjoni għandhom, sa fejn hu possibbli, ikunu aċċessibbli għaċ-ċittadini fuq talba, skont il-limiti stabbiliti fl-Artikoli 4 u 9 tar-Regolament (KE) Nru 1049/2001.
         
         
            Artikolu 4
            Applikazzjoni inizjali
            
               1.   Preżentazzjoni:
               
                           1.1.
                        
                        
                           Applikazzjonijiet għal aċċess għal dokument għandhom jintbagħtu lis-Segretarjat Ġenerali tal-Kumitat fi kwalunkwe forma ta’ kitba, inkluż f’format elettroniku, f’waħda mil-lingwi elenkati fl-Artikolu 1 tar-Regolament Nru 1/1958 li jiddetermina l-lingwi li għandhom jintużaw mill-Komunità Ekonomika Ewropea (5).
                        
                     
                           1.2.
                        
                        
                           L-applikazzjonijiet għandhom isiru b’mod preċiż biżżejjed u għandhom jinkludu b’mod partikolari l-informazzjoni li tippermetti li d-dokument jew dokumenti mitluba jiġu identifikati, kif ukoll l-isem u d-dettalji ta’ kuntatt tal-applikant.
                        
                     
                           1.3.
                        
                        
                           Jekk applikazzjoni ma tkunx preċiża biżżejjed, il-Kumitat għandu jitlob lill-applikant sabiex jikkjarifikaha u għandu jgħinu biex jagħmel dan; f’dan il-każ, l-iskadenza għal risposta għandha tkun sospiża sakemm il-Kumitat jirċievi din l-informazzjoni.
                        
                     
                           1.4.
                        
                        
                           F’każ ta’ applikazzjonijiet ripetittivi jew suċċessivi fir-rigward ta’ dokumenti twal ħafna jew ta’ għadd kbir ta’ dokumenti, il-Kumitat jista’ jikkonsulta mal-applikant b’mod informali bil-għan li tinstab soluzzjoni.
                        
                     
                           1.5.
                        
                        
                           L-applikant mhuwiex obbligat li jagħti r-raġunijiet għall-applikazzjoni.
                        
                     
            
               2.   L-ipproċessar:
               
                           2.1.
                        
                        
                           Applikazzjoni għal aċċess għal dokument miżmum mill-Kumitat għandha tintbagħat fl-istess ġurnata li fiha hija tkun ġiet irreġistrata lit-tim responsabbli għall-ġestjoni tal-applikazzjonijiet għall-aċċess għad-dokumenti, li għandu jirrikonoxxi li rċieva l-applikazzjoni, jabbozza tweġiba u jipprovdi d-dokument fil-limitu ta’ żmien previst.
                        
                     
                           2.2.
                        
                        
                           Jekk l-applikazzjoni tkun relatata ma’ dokument imħejji mill-Kumitat, li għalih tista’ tkun applikabbli waħda mill-eċċezzjonijiet stabbiliti fl-Artikolu 4 tar-Regolament (KE) Nru 1049/2001, it-tim responsabbli għar-reġistru għandu jikkuntattja lill-oriġinatur tad-dokument, li għandu jipproponi l-azzjoni li għandha tittieħed fi żmien ħamest ijiem ta’ ħidma.
                        
                     
                           2.3.
                        
                        
                           Jekk id-dubju dwar l-iżvelar jikkonċerna dokumenti li jkunu ġejjin minn partijiet terzi, il-Kumitat għandu jikkonsulta lil dawn tal-aħħar u jagħtihom mhux anqas minn ħamest ijiem ta’ ħidma sabiex juru l-pożizzjoni tagħhom bil-għan li jiġi ddeterminat jekk hijiex applikabbli waħda mill-eċċezzjonijiet stabbiliti fl-Artikolu 4 tar-Regolament (KE) Nru 1049/2001.
                        
                     
                           2.4.
                        
                        
                           Jekk l-applikazzjoni ppreżentata lill-Kumitat tikkonċerna dokument li joriġina minn istituzzjoni oħra u li jkun għadu ma sarx pubbliku minn dik l-istituzzjoni, il-Kumitat għandu jagħti lill-istituzzjoni responsabbli għad-dokument mhux anqas minn ħamest ijiem ta’ ħidma sabiex tesprimi r-riservi eventwali tagħha fir-rigward tal-iżvelar tad-dokument.
                        
                     
                           2.5.
                        
                        
                           Jekk ma tasal l-ebda risposta mill-partijiet terzi jew mill-istituzzjoni li minnha joriġina d-dokument fiż-żmien preskritt, il-Kumitat għandu jibqa’ għaddej bil-proċedura.
                        
                     
            
               3.   Deċiżjoni:
               
                           3.1.
                        
                        
                           Fejn jingħata l-aċċess għad-dokument mitlub, il-Kumitat għandu, fi żmien 15-il jum ta’ ħidma mir-reġistrazzjoni tal-applikazzjoni, jipprovdi d-dokument mitlub lill-applikant. Id-Direttur għad-Direttorat A għandu jkun responsabbli għat-tweġibiet li jagħtu aċċess għad-dokumenti mitlubin.
                        
                     
                           3.2.
                        
                        
                           Fejn l-aċċess għad-dokument mitlub jiġi miċħud, il-Kumitat għandu, fi żmien 15-il jum ta’ ħidma mir-reġistrazzjoni tal-applikazzjoni, jinnotifika lill-applikant bil-miktub bir-raġunijiet taċ-ċaħda tiegħu, totali jew parzjali, u jinfurmah bid-dritt tiegħu li jippreżenta applikazzjoni konfermatorja. In-nuqqas ta’ tweġiba min-naħa tal-Kumitat fil-limitu ta’ żmien preskritt għandu jawtorizza lill-applikant sabiex jippreżenta applikazzjoni konfermatorja. Is-Segretarju Ġenerali għandu jkun responsabbli għar-risposti li jiċħdu, totalment jew parzjalment, l-aċċess għad-dokumenti mitlubin.
                        
                     
                           3.3.
                        
                        
                           F’każijiet eċċezzjonali, pereżempju fejn l-applikazzjoni tkun relatata ma’ dokument twil ħafna jew ma’ għadd kbir ta’ dokumenti, il-limitu ta’ żmien previst fil-paragrafi 3.1 u 3.2 jista’ jittawwal bi 15-il jum ta’ ħidma, sakemm l-applikant jiġi nnotifikat bil-quddiem u jingħataw raġunijiet dettaljati.
                        
                     
                           3.4.
                        
                        
                           Id-Direttur tad-Direttorat A u s-Segretarju Ġenerali jistgħu jiddelegaw is-setgħat rispettivi tagħhom imsemmija fil-paragrafi 3.1 u 3.2.
                        
                     
         
         
            Artikolu 5
            Applikazzjonijiet konfermatorji
            
               1.   Preżentazzjoni:
               
                           1.1.
                        
                        
                           L-applikazzjonijiet konfermatorji għandhom jintbagħtu lill-Kumitat fi żmien 15-il jum ta’ ħidma minn meta tasal iċ-ċaħda totali jew parzjali ta’ aċċess għad-dokument mitlub, jew fin-nuqqas ta’ kwalunkwe tweġiba għall-applikazzjoni inizjali, mill-iskadenza tal-perjodu ffissat għat-tweġiba.
                        
                     
                           1.2.
                        
                        
                           L-applikazzjoni konfermatorja għandha ssir skont l-istess esiġenzi formali bħal tat-talba inizjali.
                        
                     
            
               2.   L-ipproċessar:
               Id-dispożizzjonijiet stabbiliti fl-Artikolu 4(2) ta’ din id-Deċiżjoni għandhom japplikaw b’analoġija għall-ipproċessar ta’ applikazzjonijiet konfermatorji; madankollu, il-Kumitat m’għandux ikun obbligat li jgħarraf li waslitlu l-applikazzjoni konfermatorja.
            
            
               3.   Deċiżjoni:
               
                           3.1.
                        
                        
                           Fejn jingħata l-aċċess għad-dokument mitlub, il-Kumitat għandu, fi żmien 15-il jum ta’ ħidma mir-reġistrazzjoni tal-applikazzjoni konfermatorja, jipprovdi d-dokument mitlub lill-applikant. Il-President għandu jkun responsabbli għat-tweġibiet li jagħtu aċċess għad-dokumenti mitlubin.
                        
                     
                           3.2.
                        
                        
                           Fejn l-aċċess għad-dokument mitlub jiġi miċħud, il-Kumitat għandu, fi żmien 15-il jum ta’ ħidma mir-reġistrazzjoni tal-applikazzjoni konfermatorja, jinnotifika lill-applikant bil-miktub bir-raġunijiet taċ-ċaħda tiegħu, totali jew parzjali, u jinfurmah bir-rimedji miftuħin għalih jew għaliha. Il-President għandu jkun responsabbli għat-tweġibiet li jiċħdu, totalment jew parzjalment, l-aċċess għad-dokumenti mitlubin.
                        
                     
                           3.3.
                        
                        
                           F’każijiet eċċezzjonali, pereżempju fejn applikazzjoni konfermatorja tkun relatata ma’ dokument twil ħafna jew ma’ numru kbir ta’ dokumenti, il-limitu ta’ żmien previst fil-paragrafi 3.1 u 3.2 jista’ jittawwal bi 15-il jum ta’ ħidma, sakemm l-applikant jiġi nnotifikat bil-quddiem u jingħataw raġunijiet dettaljati.
                        
                     
                           3.4.
                        
                        
                           Il-President jista’ jiddelega s-setgħat imsemmija fil-paragrafi 3.1 u 3.2.
                        
                     
         
         
            Artikolu 6
            Rimedji
            Fejn il-Kumitat jiċħad totalment jew parzjalment l-aċċess għal dokument wara applikazzjoni konfermatorja jew jonqos milli jwieġeb fil-limitu ta’ żmien preskritt, l-applikant għandu jkollu l-possibbiltà li jiftaħ proċeduri ġudizzjarji kontra l-Kumitat u/jew jagħmel ilment lill-Ombudsman Ewropew taħt il-kundizzjonijiet stabbiliti fl-Artikoli 263 u 228 tat-Trattat dwar il-Funzjonament tal-Unjoni Ewropea, rispettivament.
         
         
            Artikolu 7
            Ħruġ ta’ dokumenti u l-ispiża tat-tweġiba
            
               1.   Ħruġ ta’ dokumenti
               
                           1.1.
                        
                        
                           Id-dokumenti għandhom jiġu pprovduti f’format stampat jew f’format elettroniku, abbażi tal-preferenza tal-applikant.
                        
                     
                           1.2.
                        
                        
                           Jekk dokument ikun diġà nħareġ mill-Kumitat jew minn istituzzjoni oħra u jinsab aċċessibbli faċilment, il-Kumitat jista’ jiffaċilita l-aċċess għad-dokument billi jinforma lill-applikant dwar kif jista’ jikseb id-dokument mitlub.
                        
                     
            
               2.   L-ispiża tat-tweġiba
               L-ispiża biex jiġu prodotti u biex jintbagħtu kopji ta’ 20 paġna jew aktar ta’ qies A4 tista’ tkun dovuta mill-applikant. Din ma tistax taqbeż l-ispiża reali tal-operazzjoni. Il-fornitura f’format elettroniku għandha tkun bla ħlas.
            
         
         KAPITOLU IV
         
            DISPOŻIZZJONIJIET FINALI
         
         
            Artikolu 8
            Miżuri ta’ implimentazzjoni
            Is-Segretarju Ġenerali għandu jingħata l-kompitu li jimplimenta l-miżuri meħtieġa biex jiżgura l-applikazzjoni ta’ din id-Deċiżjoni.
         
         
            Artikolu 9
            Tħassir tad-Deċiżjoni Nru 64/2003 u tad-Deċiżjoni Nru 128/2003
            Din id-Deċiżjoni tħassar id-Deċiżjoni Nru 64/2003 tal-Bureau tal-Kumitat tar-Reġjuni tal-11 ta’ Frar 2003 dwar l-aċċess pubbliku għad-dokumenti tal-Kumitat tar-Reġjuni u d-Deċiżjoni Nru 128/2003 tal-Bureau tal-Kumitat tar-Reġjuni tas-17 ta’ Ġunju 2003 dwar l-aċċess pubbliku għad-dokumenti tal-Kumitat tar-Reġjuni permezz tar-reġistru tad-dokumenti elettroniċi.
         
         
            Artikolu 10
            Dħul fis-seħħ
            Din id-Deċiżjoni għandha tidħol fis-seħħ fid-data ta’ wara dik tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, id-9 ta’ Ottubru 2020.
            
               
                  Għall-Bureau tal-Kumitat tar-Reġjuni
               
               Apostolos TZITZIKOSTAS
               
                  President
               
            
         
         
            (1)  ĠU L 145, 31.5.2001, p. 43
         
         
            (2)  ĠU L 295, 21.11.2018, p. 39
         
         
            (3)  ĠU L 160, 28.6.2003, p. 96
         
         
            (4)  ĠU L 173, 27.6.2001, p. 5 (mhux disponibbli bil-Malti).
         
            (5)  ĠU P 017, 6.10.1958, p. 385.
      
      
         
            ANNESS
            Lista ta’ dokumenti tal-Kumitat tar-Reġjuni aċċessibbli direttament għall-pubbliku
            1.   Dokumenti relatati ma’ xogħol politiku
            
            Talbiet u raġunijiet għat-tfassil ta’ Opinjoni fuq inizjattiva proprja
            Allokazzjonijiet ta’ konsultazzjonijiet
            Abbozzi ta’ opinjoni tal-kummissjonijiet tematiċi
            Abbozzi ta’ opinjoni ta’ prospettiva tal-kummissjonijiet tematiċi
            Abbozzi ta’ rapport tal-kummissjonijiet tematiċi
            Abbozzi ta’ rapport ta’ prospettiva tal-kummissjonijiet tematiċi
            Abbozzi ta’ riżoluzzjoni tal-kummissjonijiet
            Memos ta’ informazzjoni pprovduti lill-membri f’laqgħat tal-kummissjoni
            Emendi għall-abbozzi ta’ opinjoni tal-kummissjonijiet
            Emendi għall-abbozzi ta’ opinjoni ta’ prospettiva tal-kummissjonijiet
            Emendi għall-abbozzi ta’ rapport tal-kummissjonijiet
            Emendi għall-abbozzi ta’ rapport ta’ prospettiva tal-kummissjonijiet
            Emendi għall-abbozzi ta’ riżoluzzjoni tal-kummissjonijiet
            Abbozzi ta’ opinjoni mressqin quddiem is-sessjonijiet plenarji
            Abbozzi ta’ opinjoni ta’ prospettiva mressqin quddiem is-sessjonijiet plenarji
            Abbozzi ta’ rapport imressqin quddiem is-sessjonijiet plenarji
            Abbozzi ta’ rapport ta’ prospettiva mressqin quddiem is-sessjonijiet plenarji
            Abbozzi ta’ riżoluzzjoni mressqin quddiem is-sessjonijiet plenarji
            Memos ta’ informazzjoni/Noti ta’ sfond imressqin quddiem is-sessjonijiet plenarji
            Emendi għall-abbozzi ta’ opinjoni mressqin quddiem is-sessjonijiet plenarji
            Emendi għall-abbozzi ta’ opinjoni ta’ prospettiva mressqin quddiem is-sessjonijiet plenarji
            Emendi għall-abbozzi ta’ rapport imressqin quddiem is-sessjonijiet plenarji
            Emendi għall-abbozzi ta’ rapport ta’ prospettiva mressqin quddiem is-sessjonijiet plenarji
            Emendi għall-abbozzi ta’ riżoluzzjoni mressqin quddiem is-sessjonijiet plenarji
            Reġistrazzjonijiet tal-proċedimenti tas-sessjonijiet plenarji
            Opinjonijiet tal-Kumitat (Ewropew) tar-Reġjuni
            Opinjonijiet ta’ prospettiva tal-Kumitat (Ewropew) tar-Reġjuni
            Rapporti tal-Kummissjoni li jiddikjaraw ir-raġunijiet għall-introduzzjoni ta’ azzjoni minħabba ksur tal-prinċipju tas-sussidjarjetà jew nuqqas li titwettaq konsultazzjoni obbligatorja tal-Kumitat
            Rapporti tal-Kumitat (Ewropew) tar-Reġjuni
            Rapporti ta’ prospettiva tal-Kumitat (Ewropew) tar-Reġjuni
            Riżoluzzjonijiet tal-Kumitat (Ewropew) tar-Reġjuni
            Deċiżjonijiet sabiex ma titħejjiex Opinjoni
            2.   Dokumenti relatati mal-organizzazzjoni u l-funzjonament tal-korpi ta’ teħid tad-deċiżjonijiet tal-Kumitat
            
            Abbozz ta’ Regoli ta’ Proċedura
            Emendi għall-abbozz ta’ Regoli ta’ Proċedura
            Regoli ta’ Proċedura
            Rapporti dwar ir-reviżjoni tar-Regoli ta’ Proċedura
            Deċiżjonijiet tas-sessjoni plenarja dwar il-ħatra tal-membri tal-Bureau
            Deċiżjonijiet tas-sessjoni plenarja dwar l-istabbiliment ta’ kummissjonijiet
            Deċiżjonijiet tal-Bureau dwar l-istabbiliment ta’ gruppi ta’ ħidma, kumitati konsultattivi konġunti, gruppi interreġjonali, task forces u korpi politiċi oħrajn
            Deċiżjonijiet tas-sessjoni plenarja dwar in-nomina tal-President
            Deċiżjonijiet tas-sessjoni plenarja dwar in-nomina tal-Ewwel Viċi President
            3.   Dokumenti relatati mal-istrateġija politika tal-KtR
            
            Abbozzi ta’ dikjarazzjoni
            Dikjarazzjonijiet
            Rapporti annwali ta’ evalwazzjoni
            Rapporti ta’ evalwazzjoni fl-aħħar tal-mandat
            Sommarji eżekuttivi u rapporti dwar l-impatt tal-Opinjonijiet tal-Kumitat
            Sommarji eżekuttivi u rapporti annwali tal-attività
            Prijoritajiet politiċi
            Programmi politiċi tal-bidu tal-mandat
            Programmi ta’ ħidma tematika tal-kummissjonijiet tal-KtR
            4.   Dokumenti relatati mal-ħidma tal-korpi tal-Kumitat
            
            
               Dokumenti tal-Bureau
            
            Kompożizzjonijiet
            Avviżi ta’ laqgħa
            Abbozzi ta’ aġenda
            Listi tal-attendenza
            Memos tal-Bureau
            Kalendarji tal-laqgħat
            Minuti
            
               Konferenza tal-Presidenti
            
            Aġendi
            
               Dokumenti tas-sessjoni plenarja
            
            Avviżi ta’ laqgħa
            Abbozzi ta’ aġenda
            Minuti
            Listi tal-attendenza
            Stqarrijiet u diskorsi minn kelliema mistiedna
            
               Dokumenti ta’ kummissjonijiet tematiċi tal-Kumitat (flimkien ma’ dawk imsemmija taħt punt 1), kumitati konsultattivi konġunti, gruppi ta’ ħidma, gruppi interreġjonali, task forces u korpi politiċi oħrajn tal-Kumitat
            
            Prijoritajiet politiċi (kif inklużi fi pjani ta’ azzjoni u fi programmi ta’ ħidma)
            Programmi politiċi tal-bidu tal-mandat
            Rapporti tal-attività u rapporti tematiċi
            Rakkomandazzjonijiet
            Kompożizzjonijiet
            Avviżi ta’ laqgħa
            Abbozzi ta’ aġenda
            Minuti
            Listi tal-attendenza
            Proposti għal attivitajiet esterni
            Preżentazzjonijiet relatati ma’ dibattiti jew ma’ opinjonijiet tematiċi
            
               Presidenza
            
            Stqarrijiet u diskorsi mill-President
            Stqarrijiet u diskorsi mill-Viċi Presidenti
            
               Membri
            
            Ħatra tal-membri
            Ittri ta’ riżenja tal-membri
            Tmiem ta’ mandat tal-membri
            Dikjarazzjoni tal-interessi finanzjarji tal-membri
            
               Spejjeż u indennizzi
            
            Regoli dwar ir-rimborż ta’ spejjeż tal-ivvjaġġar u l-ħlas tal-indennizzi fissi għall-ivvjaġġar u l-laqgħat għall-membri
            
               Dokumenti tal-gruppi politiċi
            
            Stabbiliment ta’ gruppi
            Laqgħat bejn il-presidenti tal-kummissjonijiet u l-President tal-Kumitat
            Avviżi ta’ laqgħa
            Aġendi
            
               Seminars u konferenzi
            
            Avviżi ta’ laqgħa, seminar u konferenza
            Dokumenti ta’ segwitu
            5.   Dokumenti ta’ networks u pjattaformi tal-KtR
            
            
               Raggruppament Ewropew ta’ Kooperazzjoni Territorjali (REKT)
            
            Reġistru
            Deċiżjonijiet nazzjonali
            
               Network għall-Monitoraġġ tas-Sussidjarjetà (NMS)
            
            Programmi ta’ ħidma tas-sussidjarjetà
            Rapporti annwali dwar is-sussidjarjetà
            Studji
            Aġendi tal-konferenza dwar is-sussidjarjetà
            Fuljetti
            Rapporti ta’ konsultazzjoni
            Kontributi minn imsieħba tan-NMS
            
               Pjattaforma Ewropa2020
            
            Rapporti tal-monitoraġġ
            Listi tal-membri
            
               Pjattaforma tad-diviżjoni tas-setgħat
            
            Studji dwar id-diviżjoni tas-setgħat
            6.   Dokumenti relatati ma’ komunikazzjoni u riċerka
            
            
               Dokumenti strateġiċi
            
            Strateġiji ta’ komunikazzjoni tal-Kumitat
            Pjani ta’ azzjoni tal-komunikazzjoni annwali
            Rapporti tal-komunikazzjoni annwali (dwar attivitajiet mis-sena preċedenti)
            
               Dokumenti oħra
            
            Stqarrijiet għall-istampa
            Bullettini elettroniċi (imqassmin permezz ta’ servizz ta’ abbonament disponibbli mill-paġna ewlenija tas-sit web)
            
               Organizzazzjoni ta’ avvenimenti (konferenzi, round tables, seduti pubbliċi, workshops, eċċ.)
            
            Avviżi ta’ laqgħa (konferenzi, round tables, seduti pubbliċi, workshops, eċċ.) li huma miftuħin għall-pubbliku
            Informazzjoni għall-membri dwar l-avvenimenti organizzati mill-Kumitat
            Programmi/aġendi ta’ avvenimenti organizzati mill-Kumitat
            Sommarji/analiżijiet/evalwazzjonijiet ta’ avvenimenti organizzati mill-Kumitat
            
               Studji mwettqa mill-Kumitat
            
            Studji
            Programmi ta’ riċerka tal-Bureau
            
               Gwidi għall-membri
            
            Gwida għar-relaturi
            Gwida għall-membri
            7.   Dokumenti relatati ma’ relazzjonijiet ma’ oħrajn
            
            Ftehimiet ta’ kooperazzjoni
            Komunikazzjonijiet ma’ istituzzjonijiet u korpi Ewropej u internazzjonali
            Komunikazzjonijiet ma’ Stati Membri
            Komunikazzjonijiet ma’ awtoritajiet lokali u reġjonali
            Komunikazzjonijiet ma’ organizzazzjonijiet internazzjonali
            Komunikazzjonijiet ma’ assoċjazzjonijiet
            Raggruppamenti Ewropej ta’ Kooperazzjoni Territorjali
            8.   Dokumenti relatati ma’ amministrazzjoni, pjanar u rappurtar tal-Kumitat
            
            
               Reklutaġġ u traineeships
            
            Avviżi ta’ postijiet vakanti
            Stqarrijiet dwar il-privatezza relatati mar-reklutaġġ ta’ uffiċjali, sekondar ta’ esperti nazzjonali sekondati u traineeships
            Regoli applikabbli għall-esperti nazzjonali sekondati għall-Kumitat
            Regoli li jmexxu l-iskema tat-traineeships tal-Kumitat
            Regoli dwar il-kontribut finanzjarju lejn spejjeż tal-ivvjaġġar fil-fatt imġarrba fil-bidu u fl-aħħar ta’ traineeships minn trainees standard fid-dipartimenti tal-Kumitat
            
               Proċeduri għas-sejħiet għall-offerti
            
            Kundizzjonijiet ġenerali għal ordnijiet tax-xiri (kuntratti ta’ valur baxx)
            Stqarrija dwar il-privatezza relatata ma’ proċeduri ta’ akkwist pubbliku
            Avviżi ta’ kuntratt ippubblikati f’Il-Ġurnal Uffiċjali
            Avviżi ta’ għotja ppubblikati f’Il-Ġurnal Uffiċjali
            Pubblikazzjoni ex-ante ta’ kuntratti futuri ta’ valur baxx u medju
            Lista ta’ kuntratti ta’ valur baxx u medju ffirmati mill-Kumitat fis-sena preċedenti
            Lista ta’ kuntratti speċifiċi u formoli ta’ ordnijiet ibbażati fuq kuntratt qafas iffirmat mill-KtR fis-sena preċedenti
            
               Regoli u dikjarazzjonijiet ta’ żvelar ta’ informazzjoni protetta relatata ma’ attivitajiet esterni ta’ uffiċjali anzjani
            
            Stqarrija dwar il-privatezza relatata mal-protezzjoni tad-data matul il-proċessi ta’ żvelar ta’ informazzjoni protetta
            Regoli dwar l-iżvelar ta’ informazzjoni protetta
            Arranġamenti amministrattivi bejn il-Kumitat u l-OLAF
            Informazzjoni annwali dwar l-attivitajiet okkupazzjonali ta’ uffiċjali anzjani preċedenti